b"\n_START_ARTICLE_\nLudovic Mass\xc3\xa9\n_START_SECTION_\nBiografia\n_START_PARAGRAPH_\nEra fill de professor, professi\xc3\xb3 que prendria ell mateix. Pass\xc3\xa0 la inf\xc3\xa0ncia a Sant Joan de Pladecorts i curs\xc3\xa0 els estudis secundaris a Ceret. Despr\xc3\xa9s d'estudiar magisteri a l'Escola Normal de Perpiny\xc3\xa0 (1916-1919) es dedic\xc3\xa0 durant un temps al periodisme, publicant amb un reguitzell de pseud\xc3\xb2nims articles esportius a Le M\xc3\xa9ridional sportif, sobre temes com el ciclisme, la boxa, el rugbi i les curses de braus (?). El 1916 havia comen\xc3\xa7at a dedicar-se a l'ensenyament fent substitucions a Cabestany, i hi obtingu\xc3\xa9 la pla\xc3\xa7a de mestre el 1919. De tornada del servei militar, el 1926 va ser destinat a l'escola de nens de Ceret, feina que compagin\xc3\xa0 amb la d'entrenador del club de rugbi de la vila. La seva primera novel\xc2\xb7la reflect\xc3\xad aquest ambient esportiu, Chopinette dans le monde du rugby. L'any 1932 s'adher\xc3\xad al Groupe des \xc3\x89crivains prol\xc3\xa9tariens i el 1936 es f\xc3\xa9u membre del Comit\xc3\xa8 de vigil\xc3\xa0ncia dels intel\xc2\xb7lectuals antifeixistes; d'ideologia llibert\xc3\xa0ria i pacifista, tamb\xc3\xa9 escrigu\xc3\xa9 en revistes pol\xc3\xadtiques (com Prol\xc3\xa9tariat) i es pronunci\xc3\xa0 contra la guerra civil espanyola. Finida la guerra espanyola i comen\xc3\xa7ada la mundial, sota acusaci\xc3\xb3 de vaguista fou traslladat for\xc3\xa7\xc3\xb3s a Ribesaltes, on refus\xc3\xa0 d'anar, i a Perpiny\xc3\xa0, on acab\xc3\xa0 presentant la ren\xc3\xbancia a la carrera per dedicar-se a la literatura a temps complet._NEWLINE_La seva literatura es dedica especialment al seu pa\xc3\xads i la gent que l'habitava; tamb\xc3\xa9 fou contista i publica a publicacions peri\xc3\xb2diques (La dep\xc3\xaache, Cri Ceretan, Vu, Regards, Sang du Vallespir). En les seves velleses (anys 70) emmalalt\xc3\xad i perd\xc3\xa9 progressivament la vista sense, per\xc3\xb2, deixar d'escriure. S'escrigu\xc3\xa9 amb escriptors i artistes com Raoul Dufy, Jean Dubuffet; i aquestes coneixences, el seu propi inter\xc3\xa8s per l'art i l'ambient que es vivia en el Ceret dels seus temps feren que Mass\xc3\xa9 il\xc2\xb7lustr\xc3\xa9s molts dels seus escrits amb obres d'una extensa galeria d'artistes nord-catalans o de m\xc3\xa9s enll\xc3\xa0. Blaise Cendrars i Roger Martin du Gard manifestaren l'admiraci\xc3\xb3 que li tributaven i Henri Pourrat l'anomen\xc3\xa0 Prince des histoires et seigneur des contes._NEWLINE_El seu fill, Claude Mass\xc3\xa9 (Ceret, 1934), \xc3\xa9s un artista pl\xc3\xa0stic d'anomenada."